
Thon Parcel o Rogues Says 
Naw Agane tae the Mither 
Tung. 

O N 16t. Februar, the Scots Pairlament 
haed a debate anent haein a question 
aboot the Scots Language alang wi 
religion pitten intae the 2001 Census. The 
Scottish Executive at first wisna for haein 
onie o this at aw but thon consait steered up 
sic a muckle stooshie thay war gart tae come 
an gaun a wee bit an, in the hinneren, thay 
decidit that, tho thay cuid see the kittlie 
religious question faur eneuch, thay wad hae 
tae juist thole it tae git the census order oot 
the wey but the’r nae wey thay war gaun tae 
thole a question on the Scots language at aw. 
A vote wis taen an 75 MSP’s (Labour, 
Leeberal an Tory) votit agin haein the Scots 
question in the census an 31 MSP’s (SNP, 
Green, SSP an Dennis Canavan) votit for it. 
Noo, wisna that a surpreese? Whit can thae 
fowk see in a strang an growthie Mither Tung 
that maks thaim sae feart an paranoid tae dae 
ocht wirth while for it? Shuirlie the Union’s 
no hingin on sic a shooglie nail as that? 

Ae MSP, Hugh Henry, screivit the follaein as 
pairt o his airticle in the Paisley Daily 
Express on 21 Feb.:- 
Scots Language. 

THERE are some who believe that what Is 
described as "Scots Language" should be 
given the same status as Gaelic. Irene 
McGugan an SNP member of the Scottish 
Parliament has tabled a motion asking for a 
question on this to be Included on the 2001 
census. 

In support of this 1 received an e-mail from, 
and I quote, the 'Secretar o Scots tung". MY 
computer went into overdrive trying to 
spellcheck the e-mail. My brain went numb 
trying to understand it. 

Phrases like, 'A'm screivin tae speir' simply 
baffle me. Those involved claim that between 
1.5 million and 2.5 million of us 'uises ae 
form o the Scots language or anither in oor 
ilkadav lives'. 

They claim it is the 'saicont maist uisecl 
language' in the British Isles. I don't know 
about you but I would struggle to identify the 
language which I now speak as a separate 
language from English. 

Yes we have a rich distinct dialect and 
accent, but it is doubtful if we could under¬ 
stand much of what the Scots language 
enthusiasts say or write. 


I would rather ask questions which produce 
information on whether our society is 
tackling inequality, poor health, bad housing, 
low incomes than confuse people with 
strange words which few would understand. 
We ken he wisna in the pairlament on the day 
o thon vote an aiblins it wis juist as weel for 
the Offeecial Report records Brian Adam 
MSP staunin up in the chaumer sayin, 

“Fit is so wrung wi wantin to speir as part o 
the census aboot foo much money we mak 
and fit wye we speak at hame. I cannae see 
oniethin wrong wi that. ” 

Cuid ye imagine whit thon wad hae duin tae 
Maister Henry’s puir wee numb hams? Onie 
wey, he maunna hae taen onie tent o whit’s 
screivit in Rliona Brankin’s National 
Cultural Strategy whaur it says:- 
We’ll speak wi a voice that is common but 
smert 

Gaelic and Scots and English - the lot! 

We ’ll ken whaur we cam frae an whaur we ur 
gan 

We ’ll aw hae a say, each wumman an man.. 
nor e’en whit’s screivit in his ain Scottish 
Executive’s Scots Language Factsheet that 
says amang ither things. The Executive 
appreciates that Scots is the language many 
children bring to school and advocates the 
inclusion of Scots in the school curriculum. 
We doot he wadna hae screivit sic a tuim 
heidit consait if he haed. 

Aw throu the debate aboot a question anent 
the Scots language in the Census 2001, the 
Scottish Executive haes been threapin that 
the Household Survey wad be a better wey o 
gittin the information we aw seek aboot the 
language. We’ll juist hae tae haud thaim tae 
thair word aboot this an fleetch for an airlie 
survey wi sic a question in it but, gaun wi 
whit’s kythed in the bygane, we canna help 
wunnerin whit new excuise the Scottish 
Executive is gaun tae howk up tae keep the 
leid oot o this survey an aw. 

- -ooo- - 

Copiericht. 

Copiericht for awthin screivit in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot leemit o nummers an this hauds guid 
an aw for onie pairt o the wittins blat that’s 
furthset in onie ither publication. 


Scots Tung WITTINS 
on the wab. 


The Scots Tung Wittins can be vizzied or 
doon-loadit an prentit (noo in HTML format 
forbye) frae the wab-steid o 

The Scots Speikers Curn, Glesca. 

Wab-steid backin 

http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung. 

Maimbership subscreivins is £4 peyed ilka 
September. (£5 furth o United Kinrik) 

-ooo- 

Scottish Airts Cooncil 
Awairds. 

WTHORS Janet Paisley an Alice 
Thompson wis amang the fowerteen 
fowk that wis awairdit the first Scottish 
Airts Cooncil “Creative Scotland Awards”. 
Thae awairds, that kivvers ilka kinna airt, 
ettles tae bode estaiblished airtists, workin in 
Scotland, that is kenspeckle in thair ain kinna 
airt, the inlat tae try oot new weys an thochts 
an tae redd up thair skeels. 

Janet will screive a gaitherin o up-tae-the- 
meinit cuttie stories that’s sib tae ane anither, 
aw set in ae Scottish village that’s foondit on 
the airt she bides in. She ettles tae tak her 
wark tae the schuils in her ain airt sae the 
collegianers will see that leeteratur can, an 
daes, kythe frae thair ain surroondins, frae 
amang the fowk that thay ken an wha’s 
stories thay will ken, an that thair ain tung is 
a lippent leeterary language. 

The’r nae mint o the language Alice 
Thompson’s gaun tae uise but, appearinlie, 
she’s gaun tae screive a ghaist story, set in 
the aichteen hunners, on an inch wi a licht- 
hoose. She will then gaun roond the schuils 
in Shetland crackin wi the collegianers aboot 
the buik that will leuk intae the strinds o guid 
an ill (licht an mirk), imperialism an 
thirldom. 

Oniebodie interestit in pittin in for a Creative 
Scotland Award in the oncome, shuid 
contack the Scottish Airts Cooncil direck. 

-ooo- 


Neist Forgaitherin 
Mon. 13t. Mairch 2000 
7.30pm tae 9.00pm 
Wee Lounge. 

Brunton Ha, Musselburgh. 


Chynge o Nem on Screivit 
Cheques tae Scots Tung. 

IN the bygane, incomin siller tae Scots Tung 
haes aye been that sma that thare haesna been 

















onie want tae hae a sindert Scots Tung bank 
accoont an sae we’v aye haed tae mind fowk 
when thay’r screivin cheques tae mind an 
mak thaim oot tae “Richard Hcinsar” an no 
Scots Tung. Things haes chynged noo tho 
efter the muckle weel daein o wir Yule cairds 
this year an Richard, wir convener an 
thesaurer, haes been left wi mair siller nor is 
wice tae keep oot o a bank sae a split new 
bank accoont haes been opened in the nem o 
Scots Tung an this means that onie bodie 
screivin cheques in the oncome shuid juist 
mak thaim oot tae “Scots Tung”. 

-ooo- 

Weirin Yer Language On Yer 
Chist!! 

T HE follaein advert wis taen frae the 
Press an Journal an shaws anither wey 
tae gie the screivit leid mair exposure an 
at the same time, anither wey o uisin Scots 
tae mak siller an tae forder oor cultur. 
Forbye aw thon, it micht dae a muckle sicht 
mair for wir tourist tred than the auld farrant 
tartan an shortbreid eemage daes. 

SPORTY AND SPICY!! 

Jazz up your Jogging 
put a Wow in your Work-out 
and CELEBRATE OUR WONDERFUL 
SCOTS LANGUAGE 
with these bright and breezy, 
wild and wacky 

(DDIlOMlFiytL 

Discover the truth about 
being 'GLAIKIT'a 'TAUTIE-BOGLE' 
Simplv 'DREICH' 

OR TAKING A 'SCUNNER' 

Only £9.99 

MANY OTHER DESIGNS AVAILABLE IN KIDS 
AND ADULT SIZES FROM 

YOUR ONE STOP 
PRESS AND JOURNAL SHOP 

170-1 72 UNION STREET, ABERDEEN 

It shuirlie canna be aw that fykie tae git 
prentit T-serks makit up sae aiblins thare 
micht weel be scowth for the likes o the SLS 
or ither curns tae sell thaim at the likes o the 
Collogue, the AK Bell shop or tae gie awa as 
prizes for some o the bairns’ competeitions. 
Or e’en gin thay war tae tak thair ain Scots 
slogans alang tae the P & J, thay wad mibbie 
cuid git thaim prentit up at a wicelike price. 
-ooo- 

Motions tae Pairlament 
Allooed in Scots!! 


O N Tues. 29t Februar, Irene McGugan 
MSP, airgiein for Scots an Gaelic, pit 
forrit a propone tae the Procedures 
Comatee speirin that Motions can be lodged 
in a language other than English, provided 
that an English translation is provided. 
The Procedures Comatee greed tae accep this 
sae noo motions tae the pairlament can be pit 
forrit in Scots as lang’s the’r an English 
owersettin alang wi’t. The score till noo syne 
the pairlament stertit is that the Scots leid 
haes won the richt tae hae a Scots vairsion o 
the sweirin in aith, MSP’s haes the richt tae 
uise Scots in the pairlament an tae hae it 
recorded in Scots in the Offeecial Report an 
noo tae pit forrit motions in Scots. The 
fechts that haes been tint is the Scots question 
in the 2001 Census an the fleetch tae hae 
Scots signage alang wi the Anglo/Gaelic anes 
in the biggin. This hinnermaist ane wis 
dingit doon bi the Corporate Body an whan 
ye see wha’s in it, 2 Lib-Dems, 1 Labour. 1 
Conservative an 1 SNP, we think that says it 
aw. We’ll juist hae tae be like the attercap an 
no gie in. Whit’s richt canna aye be hauden 
doon. 

-ooo- 

New Wab Mag. For Scottish 
Theatre. 

COTTISH theatre magazines haes been 
comin an gaun like the guid wather for a 
guid wheen year noo but a new ane, set 
tae be breardit in the summer, leuks mair like 
tae stey the coorse. This new magazine will 
hae the better o the anes that went afore bi 
haein the uphaud o academia an bi no costin 
ocht tae prent. The International Journal of 
Scottish Theatre is gaun tae be lenched bi 
Queen Margaret Univairsitie College as a 
wabsteid magazine. Stravaigers o the wab 
will hae the chance tae hae a keek intae a 
hauf dizzen airticles ilka sax month, threapin 
aboot aw the ins an oots o Scottish theatre at 
hame an furth o the kintra. The first 
edeetion, walit bi Professor Ian Brown, will 
leuk intae the subjeck o Scottish Stage 
Languages an the saicont will dale wi 
Representations o Gender in 
Contemporary Scottish Theatre. Ither 
edeetions is like tae tak on owersettin, 
history an post-colonialism in Scottish 
theatre as a hail. 

-ooo- 

Forgaitherin o Scottish Small 
Scale Braidcasters. 

T HE Scottish Small Scale Braidcasters 
Associe is haudin a forgaitherin cried 
OPEN CHANNELS SCOTLAND at 
Queen Margaret Univairsitie College’s 
Gateway Theatre, Leith Walk, Edinburgh on 
311 Mairch / It Aprile (Naw, it’s nae huntie 
gowk, honest!). 

The SSSBA ettles tae represent community 
radio, community television an wabsteid- 
castin forbye. The forgaitherin will hae a 
strang minority language content wi Scots an 
Gaelic includit. Friday 2.00pm haes “Old 
Scots/New Scots”, minority leids an the race 
issue in a twa oor session co-ordinatit bi 
Stuart McHardy. 4.30-5.30 will hae a wheen 


o ither minorities includin Chinese, Urdu, 
Radio Islam etc cried "Other Voices". 

A ceilidh is tae be hauden at nicht in a local 
shebeen. 

Seturday will hae Open Channels for Europe 
includin presentations frae Dutch, 
Scandinavian an German fowk. 
Indiveedual fees is £35 for baith days an 
£17.50 for ane. This is a chance for us aw 
tae hae oor say aboot wit we think is 
necessar in braidcastin an oniebodie that wad 
like tae pit in thair tuppence worth 
on Friday shuid git in touch wi Stuart direck. 
Wi the breardin o local community television 
no faur awa an the inclusion o wabsteid- 
castin this cuid be a gey intrestin wee 
forgaitherin. On Seturday the'll be somebodie 
frae the Scottish Executive makin a keynote 
address an that micht weel be a guid inlat for 
a bit o lobbyin. Mair parteeclars anent 
beukin an that can be gotten direck frae Max 
Cruikshank at:- 
maxco@arpocco.dcmon.co.uk 

or S 01698 337575 

-ooo- 

Geordie Jooks Cleeks in wi 
Scottish County Press. 

F RAE time tae time, some o the mair 
cuttie Geordie Jooks stories haes been 
prentit in the Scots Tung Wittins. Thae 
stories, alang wi some that wis aye ower lang 
for pittin intae sic a sma wittins blat as STW, 
haes been acceppit bi the Scottish County 
Press for prentin in the Musselburgh News as 
a series ower a nummer o weeks. The’r 
fowerteen o thaim or the noo an the spellins 
haes been chynged a wee bit sae that the 
Lothian wey o sayin some o the words can be 
mair eithlie recogneesed bi fowk that’s weel 
aquent wi that parteeclar byleid. _ 

Makars' Neuk 

She lies ablow my body's lust and love, 

A country dearly-kent and yet sae fremd 
That she's at aince thon Tir-nan-Og I've dreamed, 
The airt I’ve lived in, whar I mean tae live, 

And mair, much mair, a mixter-maxter warld 
Whar fact and dream are taigled up and snorled. 

I ken ilk bay o aa her body's strand, 

Yet ken them new ilk time I come to shore, 

For she's the uncharted sea whar I maun fare 
To find anither undiscovered land, 

To find it fremd, and yet to find it dear, 

To seek for’t aye, and aye be bydan there. 

Alexander Scott. 
















